Document ID: 31997R2614

NEUVOSTON ASETUS (EY) N:o 2614/97,
annettu 15 päivänä joulukuuta 1997,
yhteisön rahoitustuesta Irlannin kansainväliselle rahastolle
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 235 artiklan,
ottaa huomioon komission ehdotuksen (1),
ottaa huomioon Euroopan parlamentin lausunnon (2),
sekä katsoo, että
1) Irlannin kansainvälisen rahaston, jäljempänä `rahasto`, ohjelmat edistävät yhteistyötä rajojen yli ja yhteiskuntaryhmien välillä ja suosivat siten tasavaltalaisten ja unionistien vuoropuhelua ja sovintoa,
2) rahasto on esimerkki Ison-Britannian ja Irlannin välisestä tuloksellisesta yhteistyöstä näiden kahden yhteisön sovinnon ja niiden taloudellisen ja sosiaalisen kehityksen edistämiseksi,
3) yhteisön talousarviosta on osoitettu vuodesta 1989 vuoteen 1995 vuosittain 15 miljoonaa ecua rahaston sellaisten hankkeiden tukemiseksi, jotka merkitsevät todellista lisähyötyä asianomaisille alueille,
4) 31 päivänä lokakuuta 1994 annetun neuvoston asetuksen (EY) N:o 2687/94 (3) mukaan talousarviomenettelyssä vuosille 1995, 1996 ja 1997 on kullekin osoitettu 20 miljoonan ecun suuruinen määrä,
5) asetuksen (EY) N:o 2687/94 3 ja 5 artiklan mukaisesti suoritetuissa arvioinneissa on vahvistettu, että yhteisön tukea on käytetty rahaston tavoitteiden sekä niiden perusteiden mukaisesti, joista säädetään mainitun asetuksen 2 artiklan ensimmäisessä ja toisessa kohdassa,
6) asetuksen (EY) N:o 2687/94 voimassaolo päättyy 31 päivänä joulukuuta 1997,
7) rauhankehitys Pohjois-Irlannissa edellyttää yhteisön tuen jatkumista tuon päivämäärän jälkeen,
8) komissio on 28 päivänä heinäkuuta 1995 tekemällään päätöksellä myöntänyt rakennerahastoista tukea Pohjois-Irlannin ja Irlannin rajakreivikuntien rauhan ja sovinnon edistämiseen tähtäävälle erityiselle tukiohjelmalle,
9) rahaston olisi käytettävä yhteisön tukea sen sopimuksen mukaisesti, jolla rahasto on perustettu ja ensisijaisesti sellaisiin hankkeisiin, jotka ovat yhteensopivia rauhan ja sovinnon edistämiseen tähtäävästä erityisestä tukiohjelmasta (PEACE) rahoitettavan toiminnan kanssa,
10) tämä tuki olisi annettava rahoitustukena edelleen kahdeksi vuodeksi,
11) on välttämätöntä varmistaa asianmukainen koordinaatio rahaston toiminnan ja yhteisön rakennepolitiikan avulla rahoitettujen toimien välillä,
12) rahaston tuki on tehokas vain siinä määrin kuin se täydentää eikä korvaa muita julkisia tai yksityisiä menoja,
13) arviointi, jossa tarkastellaan rahaston toimintaa ja tarvetta tuen jatkamiselle, olisi tehtävä ennen 1 päivää huhtikuuta 1999,
14) arvioitu määrä, joka tarvitaan yhteisön tukeen rahastolle vuosina 1998 ja 1999 on 17 miljoonaa ecua ilmaistuna kulloisinakin arvoina,
15) tällä tuella vahvistetaan edelleen jäsenvaltioiden ja niiden kansojen keskinäistä yhteisvastuullisuutta, ja
16) perustamissopimuksessa ei ole muita määräyksiä tämän asetuksen antamiseksi tarvittavista valtuuksista kuin 235 artikla,
ON ANTANUT TÄMÄN ASETUKSEN:
1 artikla
Maksetaan varainhoitovuosina 1998 ja 1999 vuosittaista tukea Irlannin kansainväliselle rahastolle. Tuen määrä vahvistetaan vuosittaisessa talousarviomenettelyssä.
2 artikla
Rahaston on käytettävä tukea sen sopimuksen mukaisesti, jolla rahasto on perustettu ensisijaisesti hankkeisiin, jotka ovat luonteeltaan rajoja ylittäviä ja yhteiskuntaryhmiä yhdistäviä, ja erityisesti hankkeisiin, jotka ovat yhteen sopivia rauhaa ja sovinnontekoa koskevan erityisen tukiohjelman (PEACE) ja rakennerahastojen muiden ohjelmien tavoitteiden kanssa.
Tukea on käytettävä siten, että sillä on tosiasiallinen lisävaikutus kyseisiin alueisiin, eikä sillä näin ollen saa korvata muita julkisia tai yksityisiä menoja.
Komissiota edustaa tarkkailija rahaston hallintoneuvoston kokouksissa.
3 artikla
Komissio varmistaa rahaston toiminnan ja yhteisön rakennepolitiikan avulla rahoitettujen toimen välisen yhteensovittamisen. Komissio tiedottaa asianomaisille seurantakomiteoille rahaston toiminnasta.
4 artikla
Komissio päättää yhdessä rahaston hallintoneuvoston kanssa sopivista julkaisu- ja tiedotustavoista, joilla yhteisön osallistuminen rahastosta rahoitettuihin hankkeisiin tehdään tunnetuksi.
5 artikla
Komissio hallinnoi tukea.
Komissio antaa viimeistään 1 päivänä huhtikuuta 1999 budjettivallan käyttäjälle kertomuksen, johon sisältyy muun muassa:
- tiedot rahaston toiminnasta,
- luettelo hankkeista, joille tukea on myönnetty,
- arviointi avustustoimenpiteiden luonteesta ja vaikutuksesta, ottaen erityisesti huomioon rahaston tavoitteet ja 2 artiklan ensimmäisessä ja toisessa kohdassa vahvistetut perusteet,
- liite, joka sisältää komission edustajan tai sen asiamiehen suorittamien tarkastusten ja valvonnan tulokset, etenkin rahaston toimien ja yhteisön rakennepolitiikkojen osana toteutettujen toimien välisen yhteensovittamisen osalta.
6 artikla
Vuosittainen tuki maksetaan kahdessa osassa seuraavasti:
a) maksetaan 80 prosentin suuruinen ennakko rahaston hallintoneuvoston puheenjohtajan allekirjoitettua komission tukeen liittyvän vakiositoumuksen ja sitouduttua käyttämään tukea 2 artiklan mukaisesti ja komission vastaanotettua ja hyväksyttyä edunsaajan vuosittaisen toimintakertomuksen ja tarkastetut tilit edellisen vuoden osalta,
b) maksetaan jäljelle jäävät 20 prosenttia komission vastaanotettua ja hyväksyttyä edunsaajan vuosittaisen toimintakertomuksen ja tarkastetut tilit vuodelta, jolle yhteisön tuki annettiin.
7 artikla
Komissio antaa 1 päivään huhtikuuta 1999 mennessä Euroopan parlamentille ja neuvostolle arviointikertomuksen, jossa se arvioi, onko tuen maksamista tarpeen jatkaa vuoden 1999 jälkeen.
8 artikla
Tämä asetus tulee voimaan 1 päivänä tammikuuta 1998.
Sitä sovelletaan 31 päivään joulukuuta 1999.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä joulukuuta 1997.

Labels: 12
18
15
5